brockenspøkelse
Store norske leksikon,Realfag,Meteorologi,Vær
Brockenspøkelse er et optisk fenomen som kan fremtre dersom man observerer, med solen i ryggen, en nærliggende tåkebanke fra en fjelltopp. Man ser da et skyggebilde av seg selv, som er unaturlig stort og kjegleformet (tilspisset mot hodet). Skyggen av hodet kan dessuten være omgitt av fargede ringer (se glorie), hvorav den ytterste er rød.
Man kan oppnå en tilsvarende virkning ved å se ut i nattlig tåke fra et åpent vindu, samtidig som man sørger for å være belyst bakfra av en intens lampe. Skyggens form er betinget av at den ikke faller på en lystett vegg, men trenger et stykke inn i tåken. Størrelsesillusjonen er vanlig i tåke, grunnet konturenes utydelighet, derfor bedømmes skygger til å være lenger borte, og dermed større, enn de egentlig er. Dersom avstanden til tåkebanken økes, normaliseres skyggens form og størrelse.Fenomenet kan også observeres fra fly, da ser man et lite, men tydelig og fullstendig skyggebilde av flyet i skyhavet dypt under flyet, ofte omgitt av et tilsvarende farget ringsystem. Les mer i Store norske leksikon glorie regnbue av måneskinn tåke Eksterne lenker Atmospheric Optics: Brocken Spectre